Miért kezdeményezett Nemzeti Csúcsot a Magyar Szociális Fórum – Szociális Kerekasztal Civil?

    Azért, hogy társadalmi ellenállást szervezzen az antiszociális politikával szemben, amely a válság árát a dolgozókkal és a nyugdíjasokkal akarja megfizettetni azok helyett a pénzügyi körök helyett, amelyek a válságért felelősek. Le akarjuk váltani ezt a neoliberális politikát, és olyan új társadalompolitikát akarunk érvényre juttatni helyette, amely a dolgozók és a dolgos élet után nyugdíjba vonulók érdekében áll. 

    Rendszerkorrekciós társadalompolitikánk lényege: gazdasági növekedés fellendítése, a foglalkoztatás növelése, az elosztási viszonyok módosítása a dolgozók, a kis- és közepes vállalkozások javára, terheik mérséklésével, az országban megtermelt nyereség nagyobb hányadának visszaforgatásával a nemzeti ipar, a mezőgazdaság, a szolgáltatások fejlesztésére. Új egyensúlyt akarunk tőke és munka között a dolgozó, alkotó rétegek javára, a megélhetés biztonságának növeléséért, a társadalmi szükségletek jobb kielégítéséért. A pénzügyi egyensúly követelményét összhangba kell hozni a társadalmi egyensúly követelményével! Helyre kell állítani az ország gazdasági szuverenitását a kiárusított nemzeti vagyon azon részének visszaszerzésével, amely nélkülözhetetlen a magyar társadalom haladása és a nemzeti felemelkedés szempontjából. Meg kell védeni a közvagyont a további privatizálástól!

    A társadalmi ellenállást ugyanolyan társadalmi-nemzeti összefogással akarjuk megszervezni, mint amilyennel rákényszerítettük a kormányt és a parlamentet az egészségbiztosítás privatizálása előtt utat nyitó törvény visszavonására.
1. Társadalmi-nemzeti mozgósítással a neoliberális, antiszociális politika ellen, a dolgozó rétegek és a nyugdíjasok megélhetésének biztosításáért, életkörülményeik javításáért. (A Magyar Szociális Fórum – Szociális Kerekasztal által 2008. október 25-én „Civil Nemzeti Csúcs – Mit akar a magyar társadalom?” című felhívásában foglaltak alapján.)   
2. Civil Koordinációs Bizottság létrehozásával, mely szervezi a társadalmi ellenállást. (Ebben minden olyan szervezet képviseltethetné magát egy-egy fővel, amelyik elfogadja és aláírásával hitelesíti a fenti társadalmi célokat. 
3. A rendszerkorrekciós társadalompolitikai programot pontosító munkacsoport  létrehozásával, mely egy hónapot kap feladatának elvégzésére.

A Magyar Szociális Fórum – Szociális Kerekasztal abban látja a születő Civil Nemzeti Csúcs alapvető feladatát, hogy az emberi jogok és a társadalmi-nemzeti érdekek érvényre juttatásának közvetlen demokratikus fórumává, a részvételi demokrácia új tényezőjévé váljék Magyarországon.

Budapest, 2008. november 4.

Jánosi Gábor                                  Simó Endre                             Sipos József

A Magyar Szociális Fórum – Szociális Kerekasztal szervezői